
REPUBLIKA HRVATSKA
BJELOVARSKO-BILOGORSKA ŽUPANIJA
GRAD GAREŠNICA
GRADONAČELNIK			

KLASA:  402-06/25-01/4 
URBROJ: 2103-4-02-25-1
Garešnica, 04.04.2025.

Na temelju članka 48. stavka 1. Zakona o lokalnoj i područnoj (regionalnoj) samoupravi (Narodne novine  33/01, 60/01, 129/05, 109/07, 125/08, 36/09, 150/11, 144/12, 19/13, 123/17, 98/19 i 144/20), članka 53. Statuta Grada Garešnice (Službeni glasnik Grada Garešnice broj 2/21), gradonačelnik Grada Garešnice donosi 

O D L U K U
o sufinanciranju troškova sterilizacije i kastracije pasa i mačaka na području Grada
Garešnice u 2025. godini

Članak 1.
Grad Garešnica će u 2025. godini sufinancirati troškove sterilizacije i kastracije pasa i mačaka u vlasništvu građana s prebivalištem na području Grada Garešnice u sljedećim iznosima:
· 50,00 eura za sterilizaciju ženke psa,
· 30,00 eura za sterilizaciju ženke mačke,
· 30,00 eura za kastraciju mužjaka psa,
· 25,00 eura za kastraciju mužjaka mačke.

Vlasnik životinje snosi ostatak troška do punog iznosa troška sterilizacije i kastracije.

Članak 2.
Sufinanciranje troškova sterilizacije i kastracije pasa i mačaka realizirat će se u suradnji sa zainteresiranim trgovačkim društvima i drugim subjektima koji obavljaju veterinarsku djelatnost s kojima će Grad Garešnica, nakon provedenog javnog poziva u trajanju od 8 dana, sklopiti ugovor o sufinanciranju troškova sterilizacije i kastracije pasa i mačaka.

Članak 3.
Grad Garešnica će nakon sklapanja ugovora sa zainteresiranim trgovačkim društvima i drugim subjektima koji obavljaju veterinarsku djelatnost za građane objaviti javni poziv za sufinanciranje troška sterilizacije i kastracije koji će trajati do 15.12.2025. godine.  

Članak 4.
Trgovačka društva i drugi subjekti koji obavljaju veterinarsku djelatnost izvršit će uslugu sterilizacije i kastracije pasa i mačaka čiji vlasnici imaju prebivalište na području Grada Garešnice te koji nemaju evidentiranog dospjelog dugovanja prema Gradu Garešnici i to za maksimalno 3 psa i 3 mačke po vlasniku u tijeku 2025. godine, uz prethodno odobrenje Grada Garešnice kojim se potvrđuje njihovo pravo na sufinanciranje troškova sterilizacije i kastracije. 

Za pse koji nisu označeni mikročipom, veterinarska organizacija ne smije obaviti uslugu sterilizacije ili kastracije, s obzirom da je mikročipiranje obveza temeljem Pravilnika o označavanju pasa (NN broj 72/10).

Veterinarske organizacije umanjit će ukupni iznos računa za iznos sufinanciranja Grada Garešnice samo onim vlasnicima koji predoče odobrenje sufinanciranja troškova sterilizacije i kastracije pasa i mačaka ovjereno od nadležne službe Grada Garešnice. Obrazac Zahtjeva za odobrenje sufinanciranja kastracije pasa i mačaka nalazi se u privitku ove Odluke i čini njen sastavni dio.

Odobrenje za sufinanciranje troška sterilizacije i kastracije može se kod nadležne veterinarske organizacije iskoristiti u roku od 30 dana od dana izdavanja. 

Članak 5.
Za sufinanciranje troškova sterilizacije i kastracije pasa i mačaka iz Proračuna Grada Garešnice u 2025. godini izdvojit će se iznos od 1.000,00 EUR te će se sufinanciranje troškova izvršavati do iskorištenja ukupnih predviđenih sredstava.

Za provedbu ove Odluke zadužuje se Upravni odjel za gospodarstvo i komunalni sustav.

Članak 6.
Ova Odluka stupa na snagu danom donošenja a objavit će se na web stranicama Grada Garešnice (www.garesnica.eu).  


            Gradonačelnik

_______________________
Josip Bilandžija, dip.ing.šum.

